b'\n_START_ARTICLE_\nKijevo Mohylos akademija\n_START_SECTION_\nIstorija\n_START_PARAGRAPH_\nKijevo Mohylos kolegija \xc4\xafkurta 1632 m. sujungus 1615 m. \xc4\xafkurt\xc4\x85 Kijevo brolij\xc5\xb3 ir 1631 m. \xc4\xafkurt\xc4\x85 Kijevo sta\xc4\x8diatiki\xc5\xb3 vienuolyno mokyklas, steig\xc4\x97jas \xe2\x80\x93 Kijevo metropolitas Petro Mohyla (1596\xe2\x80\x931647 m.). 1701 m. suteiktas auk\xc5\xa1tosios mokyklos statusas. Kijevo Mohylos kolegija reng\xc4\x97 senov\xc4\x97s slav\xc5\xb3, graik\xc5\xb3 ir lotyn\xc5\xb3 kalb\xc5\xb3 mokytojus, d\xc4\x97stytojus sta\xc4\x8diatiki\xc5\xb3 dvasin\xc4\x97ms seminarijoms, dvasininkus. XVII a. dar d\xc4\x97styta lenk\xc5\xb3 kalba, gramatika, retorika, poezija, filosofija, aritmetika, geometrija, astronomija, muzika, tikyba, XVIII a. \xc4\xafvestos vokie\xc4\x8di\xc5\xb3, pranc\xc5\xabz\xc5\xb3 ir hebraj\xc5\xb3 kalbos, istorija, geografija, architekt\xc5\xabra, ekonomika ir medicina._NEWLINE_Akademijoje mok\xc4\x97si \xc4\xafvairi\xc5\xb3 socialini\xc5\xb3 sluoksni\xc5\xb3 jaunuoliai, prie jos steigti internatai, bursos. Tur\xc4\x97jo bibliotek\xc4\x85 su daugiau, kaip 12 000 knyg\xc5\xb3 ir rankra\xc5\xa1\xc4\x8di\xc5\xb3. 1742 m. buvo 1234 studentai. XVII -XVIII a. Kijevo Mohylos akademija buvo svarbus mokslo centras, joje mok\xc4\x97si arba d\xc4\x97st\xc4\x97 \xc5\xbeym\xc5\xabs ba\xc5\xbeny\xc4\x8dios veik\xc4\x97jai, mokslininkai, poetai, pedagogai, gydytojai, menininkai. 1817 m. rugpj\xc5\xab\xc4\x8dio 14 d. Sinodo nutarimu akademija buvo u\xc5\xbedaryta, 1819 m. jos pagrindu \xc4\xafsteigta Kijevo dvasin\xc4\x97 akademija. Po 1917 m. Spalio perversmo dvasin\xc4\x97 akademija buvo u\xc5\xbedaryta, jos pastatai perduoti Dnepro karinei flotilei. TSRS metais juose veik\xc4\x97 Karinio j\xc5\xabr\xc5\xb3 laivyno politin\xc4\x97 mokykla._NEWLINE_1992 m. akademijos pagrindu atkurtas Nacionalinis universitetas \xe2\x80\x9eKijevo Mohylos akademija\xe2\x80\x9c. 1994 m. jis akredituotas, jo padaliniai tapo Nacionaliniais universitetais: Ostroge \xe2\x80\x93 Nacionalinis universitetas \xe2\x80\x9eOstrogo akademija\xe2\x80\x9c, Mikolajive \xe2\x80\x93 Juodosios j\xc5\xabros Petro Mohilos vardo valstybinis universitetas.'